b'\n_START_ARTICLE_\nAndrejus Tupolevas\n_START_PARAGRAPH_\nAndrejus Tupolevas (rus. \xd0\x90\xd0\xbd\xd0\xb4\xd1\x80\xd0\xb5\xcc\x81\xd0\xb9 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xcc\x81\xd0\xb5\xd0\xb2\xd0\xb8\xd1\x87 \xd0\xa2\xd1\x83\xcc\x81\xd0\xbf\xd0\xbe\xd0\xbb\xd0\xb5\xd0\xb2, 1888 m. lapkri\xc4\x8dio 10 d. Pustomazovo kaime, Tver\xc4\x97s gubernijoje \xe2\x80\x93 1972 m. gruod\xc5\xbeio 23 d. Maskvoje) \xe2\x80\x93 tarybinis aviakonstruktorius, TSRS Moksl\xc5\xb3 akademijos narys, generolas pulkininkas (1968 m.).\n_START_SECTION_\nVeikla\n_START_PARAGRAPH_\nA. Tupolevui vadovaujant buvo kuriami bombone\xc5\xa1iai, naikintuvai, \xc5\xbevalgybiniai, transportiniai, keleivinai ir j\xc5\xabriniai l\xc4\x97ktuvai, special\xc5\xabs l\xc4\x97ktuvai rekordams siekti, taip pat aerorog\xc4\x97s, torpediniai kateriai, gondolos. Jis suk\xc5\xabr\xc4\x97 ir \xc4\xafdieg\xc4\x97 serijin\xc4\x97s metalini\xc5\xb3 l\xc4\x97ktuv\xc5\xb3 gamybos technologij\xc4\x85 bei sutrumpino keli\xc4\x85 nuo projektavimo iki bandym\xc5\xb3, konstruktori\xc5\xb3 biurus kurdamas aviacijos gamyklose. A. Tupolevo konstruktori\xc5\xb3 biure suprojektuota vir\xc5\xa1 \xc5\xa1imto l\xc4\x97ktuv\xc5\xb3 tip\xc5\xb3, i\xc5\xa1 kuri\xc5\xb3 vir\xc5\xa1 70 buvo gaminami serijiniu b\xc5\xabdu. Jo sukurtais l\xc4\x97ktuvais pasiekti 78 pasaulio rekordai, atlikta 30 ypa\xc4\x8d sud\xc4\x97ting\xc5\xb3 skryd\xc5\xbei\xc5\xb3._NEWLINE_A. Tupolevas i\xc5\xa1ugd\xc4\x97 vir\xc5\xa1 de\xc5\xa1imties aviakonstruktori\xc5\xb3 ir mokslinink\xc5\xb3, v\xc4\x97liau vadovavusi\xc5\xb3 savo konstruktori\xc5\xb3 biurams (tarp j\xc5\xb3 buvo P. Suchojus, M. Milis, V. Petliakovas ir kiti)._NEWLINE_Nuo 1956 m. A. Tupolevas buvo TSRS Aviacijos pramon\xc4\x97s Generaliniu konstruktoriumi. 1955 m. buvo sukurtas pirmas tarybinis keleivinis reaktyvinis l\xc4\x97ktuvas Tu-104. Pamin\xc4\x97tinas pirmas tarpkontinentinis turbosraigtinis l\xc4\x97ktuvas Tu-114 (1957 m.), Tu-134 (1967 m.), Tu-154 (1970 m.) bei kartu su s\xc5\xabnumi Aleksejumi Tupolevu sukurtas vir\xc5\xa1garsinis keleivinis l\xc4\x97ktuvas Tu-144.\n_START_SECTION_\nApdovanojimai\n_START_PARAGRAPH_\nTriskart Socialistinio darbo didvyris (1945, 1957, 1972). Apdovanotas Lenino premija (1957 m.), keturis kartus \xe2\x80\x93 Stalino premija (1943, 1948, 1949, 1952 m.) ir TSRS Valstybine premija (1972 m.).\n_START_SECTION_\nPapildoma informacija\n_START_PARAGRAPH_\n1937 m. A. Tupolevas buvo suimtas, apkaltintas kenk\xc4\x97ji\xc5\xa1ka ir \xc5\xbevalgybine veikla Pranc\xc5\xabzijos naudai, o 1940 m. nuteistas 15-kai met\xc5\xb3 kal\xc4\x97ti. Kal\xc4\x97damas dirbo specialiame konstruktori\xc5\xb3 biure. Reabilituotas 1955 m._NEWLINE_Palaidotas Novodevi\xc4\x8d\xc4\x97s kapin\xc4\x97se Maskvoje.'